Predkladacia správa

Ministerstvo pôdohospodárstva a rozvoja vidieka Slovenskej republiky predkladá návrh nariadenia vlády Slovenskej republiky, ktorým sa ustanovujú pravidlá poskytovania podpory na vykonávanie opatrení Strategického plánu spoločnej poľnohospodárskej politiky v sektore včelárstva (ďalej len „návrh nariadenia vlády“) podľa § 2 ods. 1 písm. k) zákona č.  19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky v znení zákona č. 207/2002 Z. z. ako iniciatívny návrh.
 Cieľom návrhu nariadenia vlády je implementácia zistení auditu Európskej komisie z roku 2025, ktoré sa týkali nedostatkov v ustanovených paušálnych sadzbách a definícii konečného prijímateľa podpory (včelára) podľa nariadenia vlády Slovenskej republiky č. 10/2023 Z. z., ktorým sa ustanovujú pravidlá poskytovania podpory na vykonávanie opatrení Strategického plánu spoločnej poľnohospodárskej politiky v sektore včelárstva. 
Rovnako je cieľom zefektívnenie a sprehľadnenie procesu administrácie podpory na vykonávanie opatrení Strategického plánu spoločnej poľnohospodárskej politiky v sektore včelárstva z pohľadu Pôdohospodárskej platobnej agentúry, schválených žiadateľov a konečných prijímateľov podpory. V návrhu nariadenia vlády sa vzhľadom na uvedené odstraňujú viaceré doterajšie podopatrenia, navrhuje sa zavedenie viacerých nových podopatrení a pri niektorých podopatreniach sa zvyšuje miera podpory. Implementuje sa tiež 6. modifikácia Strategického plánu spoločnej poľnohospodárskej politiky pre opatrenia v sektore včelárstva.
Vzhľadom na veľký rozsah zmien sa navrhuje nahradiť doterajšiu právnu úpravu obsiahnutú v nariadení vlády Slovenskej republiky č. 10/2023 Z. z., ktorým sa ustanovujú pravidlá poskytovania podpory na vykonávanie opatrení Strategického plánu spoločnej poľnohospodárskej politiky v sektore včelárstva.
Návrh nariadenia vlády sa netýka pôsobnosti miestnej územnej samosprávy.
Návrh nariadenia vlády bol predmetom skráteného pripomienkového konania, nakoľko je nevyhnutné, aby nadobudol účinnosť aspoň v navrhovanom termíne. Len v takom prípade bude možné zabezpečiť riadny proces administrácie poskytovania podpory v sektore včelárstva, a to pokiaľ ide o schvaľovanie žiadostí o schválenie poskytnutia podpory na vykonávanie opatrení Strategického plánu spoločnej poľnohospodárskej politiky v sektore včelárstva  podľa novej navrhovanej úpravy. V opačnom prípade je ohrozený proces administrácie schvaľovania poskytovania podpory v sektore včelárstva a v toho dôsledku aj následné čerpanie podpory, čo môže viesť k hospodárskym škodám. 
Výsledky skráteného pripomienkového konania sú uvedené vo vyhodnotení pripomienkového konania. Návrh nariadenia vlády sa na rokovanie predkladá s rozpormi, ktoré sú uvedené vo vyhlásení o rozporoch.


